**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL pritarimo Klaipėdos miesto savivaldybės viešosios bibliotekos dalyvavymui teikiant paraišką projektų konkursui „Bibliotekos pažangai 2“**

**1. Sprendimo projekto esmė.**

Prašoma pritarti Klaipėdos miesto savivaldybės Viešosios bibliotekos dalyvavimui projektų konkurse „Bibliotekos pažangai 2“ su projektu „Šeimos istorija – išsaugok atmintį“.

**2. Priežastys ir kuo remiantis parengtas sprendimo projektas.**

Klaipėdos miesto savivaldybės Viešoji biblioteka išreiškė ketinimą dalyvauti Lietuvos nacionalinės Martyno Mažvydo bibliotekos, administruojančios Bilo ir Melindos Geitsų fondo Pasaulio bibliotekų programos lėšas, organizuojamame projektų konkurse „Bibliotekos pažangai 2“ su projektu „Šeimos istorija – išsaugok atmintį“.

Šio projekto misija – Bibliotekoje organizuojamomis kūrybinėmis veiklomis suvienyti šeimos narius istorijos fiksavimui.

Planuojamos projekto veiklos:

1. Mokymų ir seminarų organizavimas bibliotekos specialistams;
2. Mokymų ir seminarų programos miesto gyventojams parengimas;
3. Mokymų ir seminarų programos miesto gyventojams vykdymas;
4. Genealoginių medžių parodų organizavimas;
5. Edukacinių užsiėmimų apie šeimos istoriją vaikams organizavimas;
6. Konkursų jaunimui organizavimas.

Įgyvendint projekto veiklas siekiama skatinti vaikų ir jaunimo užimtumą, ugdyti technines kompetencijas, didinti susidomėjimą miesto ir šalies istorija, į veiklą įtraukiant visus šeimos narius stiprinti šeiminius ir bendruomeninius ryšius, aktyvinti kūrybiškumą.

**3. Kokių rezultatų laukiama.**

Pritarus šiam sprendimui, projekto įgyvendinimui viešoji biblioteka įsigys techninę, leidinių įrišimo ir programinę įrangą: skenerį, A3 formato spausdintuvą, fotoaparatą, maketavimo programinę įrangą. Projektas skatins tarpsektorinį bendradarbiavimą: į projektą bus įtraukiami istorikai-genealogai, bus bendradarbiaujama su archyvais, švietimo įstaigomis. Rasis galimybių teikti naujas paslaugas bibliotekos lankytojams: spalvoto spausdinimo, įrišimo, mokymo šeimos genealogijos istorijos temomis, bus rengiami konkursai ir edukaciniai užsiėmimai. Ateities perspektyva – bibliotekoje veikiantis genealoginės informacijos centras, teikiantis įvairias su tuo susijusias paslaugas.

**4. Lėšų poreikis sprendimo įgyvendinimui.**

Bendras projekto „Šeimos istorija – išsaugok atmintį“ biudžetas – 22 600,00 Eur (78 033,28 Lt). Iš savivaldybės šio projekto kofinansavimui prašoma 2 260,00 Eur. (7 803,33 Lt) arba 10 proc. nuo viso projekto vertės. Klaipėdos miesto savivaldybės prašoma 2016 m. numatyti projektui reikalingas lėšas 2 260,00 Eur (7 803,33 Lt) projekto veikloms vykdyti.

**5. Galimos teigiamos ar neigiamos sprendimo priėmimo pasekmės.**

Galimos tik teigiamos pasekmės.

PRIDEDAMA:

1. Klaipėdos miesto savivaldybės viešosios bibliotekos 2015 m. sausio 16 d. raštas Nr. Nr. 2 „Dėl dalyvavimo projekte“, 3 lapai.
2. Klaipėdos miesto savivaldybės administracijos Strateginio planavimo grupės 2015 m. vasario 10 d. posėdžio protokolas Nr. STR3-1, 3 lapai.

Kultūros skyriaus vyr. specialiste,

pavaduojanti Kultūros skyriaus vedėją Karolina Paškevičienė